Fredag aften skete der en tragisk drukneulykke i Frederikshavn Svømmehal, da en skoleklasse var på tur. Ulykken har nu resulteret i, at en 11-årig dreng er afgået ved døden. De pårørende er underrettet, oplyser Nordjyllands Politi. Forløbet i korte træk En skoleklasse var som bekendt på tur, da den tragiske hændelse indtraf. - Der går alarmopkald klokken 19:38, og ikke mange minutter senere er paramedicinere fremme. Der bliver ydet førstehjælp på stedet af livreddere. Drengen bliver herefter kørt til Aalborg Universitetshospital. Alt tyder på, at retningslinjer og procedurer er blevet fulgt. Sådan lyder det fra Frederikshavn Kommune i en pressemeddelelse. De nærmere omstændigheder undersøges nu af Nordjyllands Politi og Frederikshavn Kommune. Frederikshavn Svømmehal er lukket lørdag, men genåbner søndag. Krisehjælp til besøgende Mens den tragiske hændelse fandt sted, var der mange besøgende i svømmehallen. Frederikshavn Kommune samler søndag klassens elever samt forældre for at sørge for, at der bliver taget hånd om situationen. Dog kan klassekammerater, eller andre, der var til stede i svømmehallen fredag aften, allerede nu få formidlet kontakt til en krisepsykolog, hvis man har brug for at få bearbejdet oplevelsen. Det kan gøres ved at ringe direkte til 24 95 44 05, oplyser Frederikshavn Kommune.

Referat:
Den 11-årige dreng var længe i kritisk tilstand, men han er lørdag eftermiddag afgået ved døden. Det fortæller vagtchef ved Nordjyllands Politi, Henrik Beck.